Απόφαση της Μεικτής Επιτροπής του ΕΟΧ

αριθ. 47/2000

της 22ας Μαΐου 2000

για την τροποποίηση του πρωτοκόλλου αριθ. 31 της συμφωνίας για τον ΕΟΧ σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών

Η ΜΕΙΚΤΗ ΕΠΙΤΡΟΠΗ ΤΟΥ ΕΟΧ,

Έχοντας υπόψη τη συμφωνία για τον Ευρωπαϊκό Οικονομικό Χώρο, όπως προσαρμόστηκε με το πρωτόκολλο προσαρμογής της συμφωνίας για τον Ευρωπαϊκό Οικονομικό Χώρο, εφεξής "η συμφωνία", και ιδίως τα άρθρα 86, 87, 98 και 115,

Εκτιμώντας τα ακόλουθα:

(1) Το πρωτόκολλο αριθ. 31 της συμφωνίας τροποποιήθηκε με την απόφαση αριθ. 46/2000 της Μεικτής Επιτροπής του ΕΟΧ, της 19ης Μαΐου 2000(1).

(2) Είναι σκόπιμο να επεκταθεί η συνεργασία των συμβαλλόμενων μερών της συμφωνίας για τη στήριξη, για περίοδο πέντε ετών, μέτρων που αποβλέπουν στη μείωση των οικονομικών και κοινωνικών ανισοτήτων μεταξύ των περιοχών ώστε να προαχθεί η συνεχής και ισόρροπη ενίσχυση του εμπορίου και των οικονομικών σχέσεων μεταξύ των συμβαλλόμενων μερών.

(3) Τα συμβαλλόμενα μέρη συμφώνησαν να καταβληθεί συνεισφορά από τα κράτη ΕΟΧ/ΕΖΕΣ για το διάστημα 1999-2003, για την εκπλήρωση των προαναφερόμενων στόχων.

(4) Είναι αναγκαίο να θεσπιστεί ένα νέο μέσο για την εν λόγω συνεργασία ώστε να ληφθούν υπόψη οι αλλαγές που έχουν σημειωθεί μετά τη διαπραγμάτευση του μέρους VIII της συμφωνίας. Το μέσο αυτό θα πρέπει να διαχωριστεί από την κοινοτική δράση που αποβλέπει στους ίδιους στόχους, αλλά, συγχρόνως, να συντονίζεται με αυτήν, και θα πρέπει να εφαρμοστεί δυνάμει του άρθρου 82 παράγραφος 1 στοιχείο γ) της συμφωνίας.

(5) Το πρωτόκολλο αριθ. 31 της συμφωνίας θα πρέπει να τροποποιηθεί ώστε να καταστεί δυνατή η εν λόγω επέκταση της συνεργασίας από την 1η Ιανουαρίου 1999 έως τις 31 Δεκεμβρίου 2003,

ΑΠΟΦΑΣΙΖΕΙ:

Άρθρο 1

Στο πρωτόκολλο αριθ. 31 της συμφωνίας, μετά το άρθρο 18 (ανταλλαγή εθνικών υπαλλήλων μεταξύ διοικήσεων), προστίθεται το ακόλουθο άρθρο:

"Άρθρο 19

Μείωση των οικονομικών και κοινωνικών ανισοτήτων

1. Τα συμβαλλόμενα μέρη ενισχύουν τη συνεργασία τους για τη μείωση των οικονομικών και κοινωνικών ανισοτήτων στον ΕΟΧ με την καταβολή χρηματοδοτικής συνεισφοράς από τα κράτη ΕΟΧ/ΕΖΕΣ. Προς το σκοπό αυτό, θεσπίζεται χρηματοδοτικό μέσο για το διάστημα 1999-2003.

2. Δυνάμει του άρθρου 82 παράγραφος 1 στοιχείο γ) της συμφωνίας, και σύμφωνα με τις λεπτομέρειες που καθορίζονται στο προσάρτημα 4 του παρόντος πρωτοκόλλου, τα κράτη ΕΟΧ/ΕΖΕΣ καταβάλλουν συνεισφορά 119,6 εκατομμύρια ευρώ για τη συνεργασία που αναφέρεται στην παράγραφο 1. Η συνεισφορά αυτή είναι διαθέσιμη για ανάληψη υποχρεώσεων σε πέντε ίσες ετήσιες δόσεις."

Άρθρο 2

Το κείμενο που επισυνάπτεται ως παράρτημα της παρούσας απόφασης, προστίθεται στο πρωτόκολλο αριθ. 31 ως προσάρτημα 4.

Άρθρο 3

Η παρούσα απόφαση αρχίζει να ισχύει στις 23 Μαΐου 2000, υπό την προϋπόθεση ότι έχουν πραγματοποιηθεί προς τη Μεικτή Επιτροπή του ΕΟΧ όλες οι κοινοποιήσεις που προβλέπονται στο άρθρο 103 παράγραφος 1 της συμφωνίας(2).

Εφαρμόζεται από την 1η Ιανουαρίου 1999 έως τις 31 Δεκεμβρίου 2003.

Άρθρο 4

Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας των Ευρωπαϊκών Κοινοτήτων.

Βρυξέλλες, 22 Μαΐου 2000.

Για τη Μεικτή Επιτροπή του ΕΟΧ

Ο Πρόεδρος

F. Barbaso

(1) Βλέπε σελίδα 58 της παρούσας Επίσημης Εφημερίδας.

(2) Αναφέρονται συνταγματικές απαιτήσεις.

ΠΑΡΑΡΤΗΜΑ

της απόφασης αριθ. 47/2000 της Μεικτής Επιτροπής του ΕΟΧ

"ΠΡΟΣΑΡΤΗΜΑ 4

ΧΡΗΜΑΤΟΔΟΤΙΚΟ ΜΕΣΟ ΕΟΧ

Λεπτομέρειες εφαρμογής

1. Ορισμοί

Με ισχύ στον παρόν προσάρτημα:

1. "Δικαιούχο κράτος" είναι το κράτος που τυγχάνει χρηματοδότησης από τα κράτη ΕΟΧ/ΕΖΕΣ σύμφωνα με την απόφαση αριθ. 47/2000 της Μεικτής Επιτροπής του ΕΟΧ της 22ας Μαΐου 2000. Το δικαιούχο κράτος εκπροσωπείται από αρχή, η οποία διορίζεται με καθήκον τη διαχείριση της χρηματοδότησης ΕΟΧ/ΕΖΕΣ στη χώρα και τη σύναψη συμβάσεων με την επιτροπή σχετικά με τα έργα. Το δικαιούχο κράτος αναλαμβάνει τη χρηματοοικονομική ευθύνη έναντι των κρατών ΕΟΧ/ΕΖΕΣ.

2. "Διαχειριστής του έργου" είναι ο φορέας που καταρτίζει το έργο. Οι μη επιστρεπτέες ενισχύσεις καταβάλλονται στον διαχειριστή του έργου μέσω του δικαιούχου κράτους.

3. "Επιτροπή" είναι το όργανο που συστήνουν τα κράτη ΕΟΧ/ΕΖΕΣ για την εκτέλεση των καθηκόντων που περιγράφονται στο σημείο 7.

4. "Υπεύθυνος παρακολούθησης" είναι ο ανεξάρτητος φορέας ο οποίος, με βάση συμφωνία που συνάπτεται με το δικαιούχο κράτος, παρακολουθεί την πρόοδο του έργου και υποβάλλει εκθέσεις στο δικαιούχο κράτος και στην επιτροπή. Ο υπεύθυνος παρακολούθησης διορίζεται από το δικαιούχο κράτος με βάση πρόταση της Ευρωπαϊκής Τράπεζας Επενδύσεων (ΕΤΕπ), ή αξιολόγηση και έγκριση αυτής, και με τη συναίνεση της επιτροπής.

2. Τα δικαιούχα κράτη

Τα δικαιούχα κράτη και τα αντίστοιχα μερίδια χρηματοδότησης, καθορίζονται στον ακόλουθο πίνακα:

>ΘΕΣΗ ΠΙΝΑΚΑ>

3. Μορφή βοήθειας

Η βοήθεια παρέχεται εξ ολοκλήρου υπό μορφή μη επιστρεπτέων ενισχύσεων. Ωστόσο, ένα δικαιούχο κράτος μπορεί να υποβάλλει στην επιτροπή προτάσεις για τη χρησιμοποίηση τμημάτων του μεριδίου του με σκοπό τη μείωση των χρηματοδοτικών εξόδων που συνεπάγονται τα έργα, τα οποία έχουν χρηματοδοτηθεί κυρίως με δάνεια. Κάθε τέτοια χρηματοδοτική στήριξη παρέχεται επίσης υπό μορφή μη επιστρεπτέων ενισχύσεων.

Η συνεισφορά ΕΟΧ/ΕΖΕΣ δεν πρέπει να υπερβαίνει το 50 % του κόστους του έργου, εκτός αν πρόκειται για έργα που χρηματοδοτούνται με άλλο τρόπο με πιστώσεις του εθνικού προϋπολογισμού, σε κεντρικό, περιφερειακό ή τοπικό επίπεδο, οπότε η συνεισφορά δεν υπερβαίνει το 85 % του συνολικού κόστους. Δεν πρέπει να γίνεται υπέρβαση των ανώτατων κοινοτικών ορίων συγχρηματοδότησης, σε καμία περίπτωση.

Η ευθύνη των κρατών ΕΟΧ/ΕΖΕΣ έναντι των έργων περιορίζεται στην παροχή κεφαλαίων με βάση το συμφωνηθέν σχέδιο, υπό την προϋπόθεση ότι, από τις εκθέσεις παρακολούθησης, προκύπτει ότι η εκτέλεση του έργου είναι σύμφωνη με την πρόταση του έργου.

4. Επιλέξιμες δραστηριότητες

Επιλέξιμα για χρηματοδότηση είναι τα έργα στον τομέα του περιβάλλοντος, συμπεριλαμβανομένων της πολεοδομικής ανανέωσης, της μείωσης της αστικής ρύπανσης και της διαφύλαξης της ευρωπαϊκής πολιτιστικής κληρονομιάς, τα έργα στον τομέα των μεταφορών, συμπεριλαμβανομένων των υποδομών, καθώς και τα έργα στον τομέα της εκπαίδευσης και κατάρτισης, συμπεριλαμβανομένης της πανεπιστημιακής έρευνας. Τα συμβαλλόμενα μέρη συμφωνούν να διαθέσουν τουλάχιστον τα δύο τρίτα του συνολικού ποσού των έργων στον τομέα του περιβάλλοντος, όπως ορίζεται παραπάνω.

5. Έργα

Το συνολικό ποσό των 119,6 εκατομμυρίων ευρώ διατίθεται για την ανάληψη υποχρεώσεων με ρυθμό 20 % από την αρχή κάθε έτους, σωρευτικά από το 1999. Τα διάφορα τμήματα των έργων μεγάλης κλίμακας μπορούν να υποβάλλονται χωριστά για χρηματοδότηση και η επιτροπή εξετάζει κάθε πρόταση έργου σε συνάρτηση με τα ιδιαίτερα χαρακτηριστικά της.

6. Προϋποθέσεις παρακολούθησης

Για κάθε έργο, μαζί με το σχέδιο έργου και το χρονοδιάγραμμα, τον προϋπολογισμό και το χρονοδιάγραμμα πληρωμών, καθορίζεται σχέδιο παρακολούθησης. Το σχέδιο αυτό καθορίζει τα βασικά σημεία του έργου. Ο υπεύθυνος παρακολούθησης υποβάλλει εκθέσεις στο δικαιούχο κράτος και στην επιτροπή κατά τα σημαντικά στάδια του έργου, σύμφωνα με το καθορισθέν σχέδιο, κανονικά τουλάχιστον μία φορά ετησίως, παρέχοντας, μεταξύ άλλων, τις ακόλουθες πληροφορίες:

- εκπλήρωση των τυπικών προϋποθέσεων που έχουν σχέση με τις διαδικασίες διαγωνισμών και την έκδοση αδειών και πιστοποιήσεων,

- πρόοδο του έργου σε σχέση με το αρχικό σχέδιο,

- τυχόν παρεκκλίσεις, σε σχέση με, μεταξύ άλλων, τους προϋπολογισμούς, το χρονοδιάγραμμα των εκταμιεύσεων, τις συμβάσεις, τη συγκεκριμένη εκτέλεση και την ημερομηνία αποπεράτωσης. Επιπτώσεις των παρεκκλίσεων αυτών στο πεδίο του έργου, αναμενόμενα οφέλη και ημερομηνία αποπεράτωσης. Ενδεχομένως, λαμβανόμενα μέτρα για τη μείωση των επιπτώσεων των παρεκκλίσεων αυτών,

- λογαριασμούς σχετικά με το έργο,

- μνεία για το κατά πόσον η πρόοδος του έργου πληροί τις προϋποθέσεις που απαιτούνται για την πληρωμή της επόμενης δόσης.

Αν η έκθεση δεν ανταποκρίνεται στο συμφωνηθέν σχέδιο, η επιτροπή μπορεί να ζητάει συμπληρωματικές πληροφορίες από το δικαιούχο κράτος. Οι ερωτήσεις που περιορίζονται στην παροχή διευκρινίσεων και οι αιτήσεις για την παροχή πληροφοριών που δεν περιέχονται στην έκθεση μπορούν να υποβάλλονται στον υπεύθυνο παρακολούθησης αφού ενημερωθεί δεόντως το δικαιούχο κράτος. Η επιτροπή μπορεί να αποφασίσει να μην εγκρίνει περαιτέρω πληρωμές μέχρι να υποβληθεί έκθεση που να ανταποκρίνεται στη συμφωνία. Τα κράτη ΕΟΧ/ΕΖΕΣ μπορούν να προβαίνουν σε ελέγχους των έργων, όπως αναφέρεται στην παράγραφο 10 σημείο 13.

7. Διοργάνωση

Τα κράτη της ΕΖΕΣ συστήνουν επιτροπή, η οποία αναλαμβάνει:

- να εγκρίνει τα έργα που πρόκειται να χρηματοδοτηθούν,

- να εγκρίνει το σχέδιο παρακολούθησης και πληρωμών για κάθε έργο,

- να επιβλέπει τη συνολική λειτουργία της βοήθειας, κυρίως με βάση εκθέσεις παρακολούθησης,

- να εγκρίνει τις πληρωμές που προβλέπονται από το σχέδιο πληρωμών υπέρ των δικαιούχων, με βάση τις εκθέσεις παρακολούθησης.

Η ΕΤΕπ:

- αξιολογεί τα προτεινόμενα έργα και υποβάλλει σχετική έκθεση στο δικαιούχο κράτος,

- προτείνει υπεύθυνους παρακολούθησης στο δικαιούχο κράτος, ή τους αξιολογεί και τους εγκρίνει· οι υπεύθυνοι παρακολούθησης, εν συνεχεία, πρέπει να εγκριθούν από την επιτροπή και το δικαιούχο κράτος.

Τα δικαιούχα κράτη:

- λαμβάνουν και εγκρίνουν τα έργα που πρόκειται να χρηματοδοτηθούν,

- υποβάλλουν προς αξιολόγηση τα έργα στην ΕΤΕπ και, εν συνεχεία, στην Επιτροπή και στην επιτροπή, μαζί με την αξιολόγηση της ΕΤΕπ.

Η Επιτροπή:

Εξετάζει αν τα προτεινόμενα έργα συμβιβάζονται με τους στόχους της Κοινότητας και, κυρίως, με τους κανόνες συγχρηματοδότησης. Κατά την τελευταία εξέταση, οι συνεισφορές ΕΟΧ/ΕΖΕΣ εξομοιώνονται με κοινοτική χρηματοδότηση.

Ο υπεύθυνος παρακολούθησης:

- παρακολουθεί τα έργα σύμφωνα με σχέδιο έκθεσης που προσαρτάται στο εγκεκριμένο σχέδιο του έργου,

- υποβάλλει έκθεση στο δικαιούχο κράτος και στην επιτροπή.

8. Γλωσσικό καθεστώς

Μπορούν να χρησιμοποιούνται οι επίσημες γλώσσες της συμφωνίας για τον ΕΟΧ. Όλα τα έγγραφα που υποβάλλει το δικαιούχο κράτος/διαχειριστής του έργου στην επιτροπή, πρέπει να παρέχονται στην αγγλική γλώσσα.

9. Χρηματοδοτικές ρυθμίσεις:

Τα κράτη ΕΟΧ/ΕΖΕΣ προσθέτουν περαιτέρω συνεισφορά για την αξιολόγηση και την παρακολούθηση, ίση με το 0,5 %, για κάθε πληρωμή που πραγματοποιείται υπέρ των δικαιούχων κρατών, η οποία προστίθεται στο ποσό που πρέπει να εισπραχθεί από το συμφωνηθέν κεφάλαιο των 119,6 εκατομμυρίων ευρώ. Όλα τα μέρη πληρώνουν τα δικά τους διοικητικά έξοδα.

Η ΕΤΕπ, ως σύμβουλος των εργοληπτών/δικαιούχων κρατών, καθορίζει, για τις υπηρεσίες της, αμοιβή, η οποία καταβάλλεται από τους κύριους υπόχρεους.

Τα κράτη ΕΟΧ/ΕΖΕΣ εφαρμόζουν κατάλληλη χρηματοοικονομική διαχείριση. Οι πληρωμές υπέρ των δικαιούχων κρατών πραγματοποιούνται με εντολή της επιτροπής, η οποία εξασφαλίζει την έγκαιρη εκτέλεσή τους. Οι τόκοι που προκύπτουν από τα κεφάλαια πριν από την πληρωμή των δικαιούχων, ανήκουν στους χρηματοδότες.

10. Συνοπτική περιγραφή της διαδικασίας

1. Ο διαχειριστής του έργου υποβάλλει στο δικαιούχο κράτος διάγραμμα του έργου.

2. Το δικαιούχο κράτος υποβάλλει το διάγραμμα του έργου στην Επιτροπή και στην επιτροπή, στο πλαίσιο προκαταρκτικών διαβουλεύσεων, ώστε να επιβεβαιωθούν οι γενικές αρχές του.

3. Σε περίπτωση θετικής έκβασης των προκαταρκτικών διαβουλεύσεων, ο διαχειριστής του έργου ζητάει από την ΕΤΕπ να αξιολογήσει το έργο. Η αξιολόγηση καλύπτει τις τεχνικές, οικονομικές και χρηματοδοτικές πτυχές της πρότασης καθώς και τις πτυχές που έχουν σχέση με τη διαχείριση.

4. Ο διαχειριστής του έργου υποβάλλει στο δικαιούχο κράτος το σχέδιο του έργου, το οποίο περιλαμβάνει τον προϋπολογισμό, το χρονοδιάγραμμα, το σχέδιο των πληρωμών, το σχέδιο παρακολούθησης και την έκθεση αξιολόγησης της ΕΤΕπ.

5. Το δικαιούχο κράτος υποβάλλει στην Επιτροπή το έργο, μαζί με τα έγγραφα που αναφέρονται στο σημείο 4, για να εγκριθεί η επιλεξιμότητά του.

6. Συγχρόνως, το δικαιούχο κράτος υποβάλλει προς έγκριση στην επιτροπή το έργο, μαζί με τα έγγραφα που αναφέρονται στο σημείο 4.

7. Η επιτροπή μπορεί να ζητάει συμπληρωματικές πληροφορίες ή να προτείνει αναθεώρηση του σχεδίου του έργου, ιδίως όσον αφορά το σχέδιο παρακολούθησης/πληρωμών. Η επιτροπή εγκρίνει το (αναθεωρηθέν) έργο ή αιτιολογεί δεόντως τους λόγους απόρριψής του. Σε περίπτωση που εγκρίνει το έργο, αποστέλλει στο δικαιούχο κράτος επιστολή ανάληψης υποχρεώσεων, στην οποία διευκρινίζονται οι σχετικοί όροι.

8. Μεταξύ του υπεύθυνου παρακολούθησης και του δικαιούχου κράτους υπογράφεται σύμβαση, βασιζόμενη στο σχέδιο παρακολούθησης.

9. Μεταξύ του διαχειριστή του έργου και του δικαιούχου κράτους υπογράφεται σύμβαση, ενώ μεταξύ του δικαιούχου κράτους και της επιτροπής υπογράφεται συμφωνία επιδότησης.

10. Η πρώτη δόση 10 % καταβάλλεται στο δικαιούχο κράτος μόλις υπογράψει ο διαχειριστής του έργου τη σύμβαση με τον εργολήπτη. Οι επόμενες δόσεις καταβάλλονται σύμφωνα με το σχέδιο πληρωμών, ανάλογα με την πραγματική εκτέλεση του έργου και μετά από ικανοποιητική έκθεση παρακολούθησης και έγκριση της επιτροπής.

11. Ο διαχειριστής του έργου εκτελεί το έργο και ο υπεύθυνος παρακολούθησης υποβάλλει σχετική έκθεση στο δικαιούχο κράτος και στην επιτροπή.

12. Αν οι πληρωμές δεν μπορούν να εκτελεστούν σύμφωνα με το σχέδιο, μπορούν να λάβουν χώρα διαβουλεύσεις μεταξύ του δικαιούχου κράτους και της επιτροπής.

13. Αν η επιτροπή ή η επιτροπή ελεγκτών της ΕΖΕΣ επιθυμούν να λάβουν περισσότερες πληροφορίες από εκείνες που προβλέπονται στο σχέδιο παρακολούθησης, μπορούν να διεξάγουν τους δικούς τους ελέγχους ή να προσλάβουν με δικά τους έξοδα εξωτερικό ελεγκτή για τον έλεγχο του έργου. Το δικαιούχο κράτος μπορεί να συνοδεύει τον ελεγκτή. Ο διαχειριστής του έργου και οποιοσδήποτε άλλος φορέας που διαχειρίζεται το έργο για λογαριασμό του, παρέχουν στον ελεγκτή τις ίδιες συνθήκες πρόσβασης στις πληροφορίες με εκείνες που παρέχουν στις εθνικές αρχές τους ή στους δικούς τους ελεγκτές, κατά περίπτωση.

14. Όταν το απαιτεί το σχέδιο παρακολούθησης, ο υπεύθυνος παρακολούθησης εκπονεί έκθεση σχετικά με την αποπεράτωση του έργου ή έκθεση αξιολόγησης.

11. Τελικές παρατηρήσεις

Εκτός αν απαιτείται άλλως λόγω αλλαγής συνθηκών, το νέο χρηματοδοτικό μέσο λειτουργεί σύμφωνα με τα ίδια κριτήρια με εκείνα που εφαρμόστηκαν για τη διαχείριση του προηγούμενου χρηματοδοτικού μηχανισμού. Καταρτίζονται συμπληρωματικά έγγραφα, κατά περίπτωση."